## Odluka Ustavnog suda Republike Hrvatske broj: U-IIIA-825/2008 od 9. prosinca 2008.

### NN 154/2008 (29.12.2008.), Odluka Ustavnog suda Republike Hrvatske broj: U-IIIA-825/2008 od 9. prosinca 2008.

USTAVNI SUD REPUBLIKE HRVATSKE

4210

Ustavni sud Republike Hrvatske, u sastavu Jasna Omejec, predsjednica Suda, te suci Marko Babić, Snježana Bagić, Slavica Banić, Mario Jelušić, Mario Kos, Davor Krapac, Ivan Matija, Željko Potočnjak, Agata Račan, Aldo Radolović, Duška Šarin i Nevenka Šernhorst, odlučujući o ustavnoj tužbi koju je podnio M. P. iz P., kojeg zastupa M. P., odvjetnica iz Odvjetničkog društva Ž. i P. u Z., na sjednici održanoj 9. prosinca 2008. godine, jednoglasno je donio

ODLUKU

I. Ustavna tužba se usvaja.

II. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe M. P. iz P., D. 85, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 9.500,00 kn.

III. Naknada iz točke II. izreke ove odluke bit će isplaćena iz državnog proračuna u roku od tri (3) mjeseca, od dana podnošenja zahtjeva podnositelja Ministarstvu financija Republike Hrvatske za njezinu isplatu.

IV. Ova odluka objavit će se u »Narodnim novinama«.

Obrazloženje

1. Podnositelj je 20. veljače 2008. godine, na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnio ustavnu tužbu smatrajući da mu je nerazumno dugim trajanjem parničnog postupka, koji se povodom revizije vodi pred Vrhovnim sudom Republike Hrvatske pod brojem: Rev-892/06, povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, utvrdio sljedeće činjenice, koje su pravno relevantne za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Ustavni sud je 11. siječnja 2006. godine donio odluku broj: U-IIIA-4905/2005, kojom je usvojena ustavna tužba podnositelja od 23. travnja 2003. godine, radi duljine istog parničnog postupka te je podnositelju određena primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst). U konkretnoj odluci, Ustavni sud je razmatrao razdoblje od 8. ožujka 1999. godine do 23. travnja 2003. godine, te je podnositelju ustavne tužbe dodijelio naknadu u iznosu od 5.200,00 kuna.

Nakon donošenja odluke Ustavnog suda broj: U-IIIA-4905/2005 od 11. siječnja 2006. godine, postupak se vodio pred Županijskim sudom u Požegi koji je presudom broj: Gž-871/06 od 6. lipnja 2006. godine potvrdio prvostupanjsku presudu.

Spis je povodom revizije podnositelja 14. rujna 2006. godine otpremljen Vrhovnom sudu Republike Hrvatske koji je 27. kolovoza 2008. godine donio presudu broj: Rev-892/06.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne su odredbe članka 29. stavka 1. Ustava i članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Požegi podnijeta 8. ožujka 1999. godine.

Ustavna tužba podnijeta je 20. veljače 2008. godine.

Budući da je o povredi ustavnog prava podnositelja na suđenje u razumnom roku u navedenom parničnom postupku koji se sada povodom revizije vodi pod brojem: Rev-892/06 Ustavni sud već odlučivao u predmetu broj: U-IIIA-4905/2005, u ovom ustavnosudskom postupku, u povodu nove ustavne tužbe, kao pravno relevantno razdoblje uzima se u razmatranje razdoblje od podnošenja ranije ustavne tužbe 23. travnja 2003. godine do donošenja odluke povodom revizije što iznosi pet (5) godina, četiri (4) mjeseca i četiri (4) dana.

Usprkos činjenici da je svojom ranijom odlukom broj: U-IIIA-4905/2005 od 11. siječnja 2006. godine usvojio ustavnu tužbu podnositelja radi duljine istog parničnog postupka, Ustavni sud – razmatrajući duljinu sudskog postupka u povodu nove ustavne tužbe podnositelja koja je predmet ovog ustavnosudskog postupka – posebno je uvažio okolnost da se u konkretnom slučaju radi o parničnom postupku koji je radi isplate razlike mirovine pokrenut 8. ožujka 1999. godine i koji je do dana donošenja presude Vrhovnog suda Republike Hrvatske broj: Rev-892/06 trajao ukupno devet (9) godina, pet (5) mjeseci i devetnaest (19) dana.

4.2. POSTUPANJE NADLEŽNIH SUDOVA

Postupak se u pravno relevantnom razdoblju vodio pred Županijskim sudom u Požegi koji je presudom broj: Gž-871/06 od 6. lipnja 2006. godine potvrdio prvostupanjsku presudu.

Spis je povodom revizije podnositelja 14. rujna 2006. godine otpremljen Vrhovnom sudu Republike Hrvatske koji je 27. kolovoza 2008. godine donio presudu broj: Rev-892/06.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, svojim postupanjem, prema ocjeni Ustavnog suda, nije pridonio duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

OCJENA USTAVNOG SUDA

5. Sagledavajući postupak kao jedinstvenu cjelinu, imajući u vidu trajanje postupka, neaktivnost te neučinkovito postupanje sudova, Ustavni sud nalazi da je povrijeđeno pravo podnositelja na suđenje u razumnom roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Broj: U-IIIA-825/2008
Zagreb, 9. prosinca 2008.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Odluka, NN 154/2008-4210